7 Απρίλη 2021 Παγκόσμια Ημέρα της Υγείας:           
  Δυναμώνουμε το συλλογικό αγώνα 
      για Δημόσια και Δωρεάν Υγεία για όλες και όλους!

Εργαζόμενες και άνεργες, νέες μητέρες, φοιτήτριες, συνταξιούχοι,
η 7η Απρίλη, Παγκόσμια Ημέρα της Υγείας, βρίσκει εμάς, τις γυναίκες του μόχθου και τις οικογένειές μας, να βιώνουμε τις τραγικές συνέπειες των εγκληματικών ελλείψεων στο δημόσιο σύστημα Υγείας. Σήμερα, περισσότερο από ένα χρόνο μετά την έναρξη της πανδημίας και βιώνουμε καθημερινά τη βαρβαρότητα:
•	να πεθαίνουν άνθρωποι με φορητό αναπνευστήρα στα ράντζα των νοσοκομείων, καθώς δεν έχουν εξασφαλιστεί οι ΜΕΘ που έχει ανάγκη η χώρα
•	να έχουν μετατραπεί τα νοσοκομεία σε “μιας νόσου”, ενώ χιλιάδες χειρουργεία αναβάλλονται και ασθενείς με άλλες βαριές και χρόνιες ασθένειες δεν παρακολουθούνται και δε μπορούν να νοσηλευθούν 
•	να ζούμε με το άγχος πως θα καλύψουμε τα έξοδα για τις εξετάσεις και τους γιατρούς, καθώς τα δημόσια Κέντρα Υγείας είναι υποβαθμισμένα ή ανύπαρκτα και πρέπει να τα χρυσοπληρώνουμε στους επιχειρηματικούς ομίλους,
•	να ανακυκλώνεται το υπάρχον ελάχιστο και εξουθενωμένο υγειονομικό προσωπικό, να γίνονται μπαλάκι γιατροί και νοσηλευτές, μετακινούμενοι από δομή σε δομή 
•	να έχει σκοντάψει ο εμβολιασμός στα παζάρια και στους ανταγωνισμούς ανάμεσα των φαρμακευτικών ομίλων, στους οποίους είναι άμεσα μπλεγμένοι και η Ε.Ε. και οι κυβερνήσεις
•	να μετατρέπονται τα Μ.Μ.Μ., ιδιαίτερα στις μεγάλες πόλεις, αλλά και οι εργασιακοί χώροι σε υγειονομικές βόμβες, μπροστά στη διασφάλιση των κερδών των μεγάλων επιχειρήσεων
•	να προτάσσουν την ατομική ευθύνη σε όλα, σε βαθμό που φτάνει σήμερα μέχρι και τη διάγνωση της νόσου να την κάνουμε μόνοι μας, με τα self-test και να τη δηλώνουμε εθελοντικά
Αντί το κράτος να προσλάβει μόνιμο ιατρικό και νοσηλευτικό προσωπικό, να επιτάξει τον ιδιωτικό τομέα της υγείας, να δημιουργήσει και να στελεχώσει νέες ΜΕΘ, να ενισχύσει αποφασιστικά την Πρωτοβάθμια Φροντίδα Υγείας, χαρίζουν εκατομμύρια ευρώ στους κλινικάρχες και δισεκατομμύρια στους ΝΑΤΟϊκούς εξοπλισμούς, θυσιάζοντας τις λαϊκές ανάγκες. Όλα αυτά την ίδια στιγμή που κάθε απόγευμα μετράμε θύματα!
Η βαρβαρότητα που βιώνουμε είναι το αποτέλεσμα της πολιτικής που αντιμετωπίζει τις ανάγκες τις δικές μας και των παιδιών μας ως «κόστος» για το κράτος και ως «όφελος» για τους επιχειρηματικούς κολοσσούς που δραστηριοποιούνται στον τομέα της Υγείας. Πρόκειται για την πολιτική όλων των κυβερνήσεων που προωθούν τις κατευθύνσεις της Ε.Ε. Η υγεία αντί για κοινωνικό αγαθό που θα έπρεπε να είναι, στη σημερινή κοινωνία αποτελεί εμπόρευμα. 
Γι αυτό η κυβέρνηση αφήνει εμάς και τις οικογένειές μας απροστάτευτες μπροστά στην πανδημία και τις άλλες παθήσεις για τις οποίες απαιτείται κατάλληλη πρόληψη και θεραπεία. Μάλιστα, εν μέσω πανδημίας, η κυβέρνηση ψήφισε μείωση στις κρατικές δαπάνες για την υγεία και μείωσε επιπλέον κατά 96 εκατομμύρια ευρώ την ήδη υποχρηματοδοτούμενη Πρωτοβάθμια Φροντίδα Υγείας για το 2021. 
Μας υποχρεώνουν να χρυσοπληρώνουμε την πρόληψη, τη διάγνωση, τη θεραπεία, τα φάρμακα. Πολλαπλασιάζονται οι ιδιωτικές κλινικές και τα διαγνωστικά κέντρα που κάνουν χρυσές δουλειές εκμεταλλευόμενοι τις ανάγκες μας. Τα εκατομμύρια των νεκρών και των ασθενών σε όλον τον πλανήτη αποδεικνύουν ότι η υγεία των οικογενειών μας είναι ασύμβατη με τους νόμους της αγοράς και του κέρδους. 
Κι όμως σήμερα, τον 21ο αιώνα, με το επίπεδο ανάπτυξης της επιστήμης και της τεχνολογίας, υπάρχει η δυνατότητα να έχουμε ένα αποκλειστικά δημόσιο, δωρεάν σύστημα Υγείας που θα καλύπτει τον έλεγχο και τη νοσηλεία των ασθενών από τον κορωνοϊό μαζί με την περίθαλψη ασθενών που έχουν άλλες παθήσεις ή χρειάζονται ξεχωριστή φροντίδα. Σήμερα υπάρχει η δυνατότητα για ένα σύστημα Υγείας που θα καλύπτει όλες τις ανάγκες τις δικές μας και των οικογενειών μας στην πρόληψη, στη θεραπεία, στην αποκατάσταση, στην προαγωγή της υγείας. 

Παλεύουμε για Δημόσια και Δωρεάν Πρωτοβάθμια Φροντίδα Υγείας,
για κατάργηση κάθε πληρωμής στην Υγεία, στην Πρόνοια, στο Φάρμακο

Διεκδικούμε :
•	Μαζικές προσλήψεις μόνιμου προσωπικού όλων των κλάδων και ειδικοτήτων για να στελεχωθούν πλήρως τα δημόσια νοσοκομεία, τα Κέντρα Υγείας, το ΕΚΑΒ.
•	Μονιμοποίηση όλων των επικουρικών και των συμβασιούχων, όλων των εργαζομένων με ελαστικές σχέσεις εργασίας σε όλες τις δημόσιες δομές υγείας.
•	Επαναλειτουργία όλων των δημόσιων δομών Υγείας που έκλεισαν τα προηγούμενα χρόνια.
•	Ενίσχυση των δομών Πρωτοβάθμιας Φροντίδας Υγείας με προσλήψεις μόνιμου προσωπικού (ιατρών όλων των ειδικοτήτων, νοσηλευτών και βοηθητικού προσωπικού), προκειμένου να εξασφαλιστεί η 24ωρη λειτουργία τους, με επαρκή υλικοτεχνική υποδομή, με αποκεντρωμένα ιατρεία και κινητές μονάδες για κατ’ οίκον επισκέψεις που συνδέονται με τα Κέντρα Υγείας. 
•	Να επιταχθούν οι μεγάλες μονάδες του ιδιωτικού τομέα χωρίς αποζημίωση των επιχειρηματιών και να ενταχθούν στην ευθύνη του κράτους για να ενισχυθεί με τις απαραίτητες νέες κλίνες ΜΕΘ, για να ενισχυθεί ο αριθμός των απλών κλινών νοσηλείας ασθενών, των διαγνωστικών εργαστηρίων, και της πραγματοποίησης μοριακού ελέγχου δωρεάν.
•	Μέτρα για την προστασία της Υγείας και Ασφάλειας στους χώρους δουλειάς. Δωρεάν και με ευθύνη της εργοδοσίας τεστ σε όλους τους εργαζόμενους.
•	Εξασφάλιση όλων των ασφαλών και αποτελεσματικών εμβολίων για το μαζικό και έγκαιρο εμβολιασμό όλου του λαού.

Σαν Σύλλογος Γυναικών Ροδόπης, πάντα προτάσσουμε το αίτημα για δημόσια και δωρεάν Υγεία για όλους με ή χωρίς πανδημία. Αυτό θα συνεχίσουμε να διεκδικούμε και με τις δράσεις του επόμενου διαστήματος, για μια δημιουργική ζωή με δικαιώματα στην εργασία, στην υγεία, στη μητρότητα και καλούμε τις γυναίκες της περιοχής μας να συμπορευτούν μαζί μας!
Για περισσότερες πληροφορίες για το Σύλλογο, μπορείτε να επικοινωνήσετε μαζί μας:
e-mail: sgrodopi@gmail.com
fb: https://facebook.com/O.G.E.NOMOU.RODOPIS/